নিজস্ব প্রতিবেদক  বাংলাদেশ ক্রিকেট কন্ট্রোল বোর্ডের (বিসিবি) পাঠানো প্যাকেটজাত খাবার খেয়ে বিশ্বকাপ ক্রিকেটের বিশেষ নিরাপত্তার দায়িত্বে থাকা আইনশৃঙ্খলা রক্ষাকারী বাহিনী ও ফায়ার সার্ভিসের শতাধিক সদস্য খাদ্যের বিষক্রিয়ায়  আক্রান্ত হয়ে হাসপাতালে ভর্তি হয়েছেন। গতকাল মঙ্গলবার দুপুরে তাঁরা অসুস্থ হন। রাজারবাগ পুলিশ হাসপাতালে গত রাত পর্যন্ত ৬২ জনকে ভর্তি করা হয়। তাঁদের মধ্যে পুলিশের ৪৭ জন, রu200c্যাবের ১৪ জন ও ফায়ার সার্ভিসের একজন কর্মী আছেন। বাকিদের মধ্যে পাঁচজনকে সম্মিলিত সামরিক হাসপাতালে ও চারজনকে ঢাকা মেডিক্যাল কলেজ হাসপাতালে ভর্তি করা হয়। আরো কয়েকজন প্রাথমিক চিকিৎসা নেন বলে জানা গেছে। এ ঘটনায় খাবার সরবরাহকারী প্রতিষ্ঠান ফ্রিঙ্মি্স্ বাংলাদেশ লিমিটেডের স্বত্বাধিকারী হাজী বাবুলের ছেলে কাজলসহ প্রতিষ্ঠানের সাতজনকে গ্রেপ্তার করা হয়েছে।  মতিঝিল থানার ওসি (তদন্ত) হায়াতুজ্জামান বলেন, খাবারে বিষক্রিয়ায় আইনশৃঙ্খলা রক্ষাকারী বাহিনীর সদস্যদের অসুস্থ হওয়ার ঘটনায় গতকাল রাতে ফ্রিঙ্মি্সের অঙ্গ প্রতিষ্ঠান ১৮৪/১ খিলগাঁওয়ের উত্তর শাহজাহানপুরের হোটেল আল রাহমানিয়া বিরিয়ানি কাবাব ঘরে অভিযান চালানো হয়। এ সময় রu200c্যাবের নির্বাহী ম্যাজিস্ট্রেট আনোয়ার পাশার উপস্থিতিতে রu200c্যাব-৩ ও মতিঝিল থানা পুলিশ হোটেল থেকে খাবার সরবরাহকারী ঠিকাদার, হোটেল মালিকের ছেলেসহ সাতজনকে গ্রেপ্তার করে। তাঁরা হচ্ছেন ঠিকাদার মশিউর রহমান, হোটেল আল রাহমানিয়ার মালিকের ছেলে কাজল,  কর্মচারী আলমগীর, রুবেল, সাইদুল, মতিন ও নয়ন। পরে ভ্রাম্যমাণ আদালত নোংরা পরিবেশে খাবার তৈরি ও বিক্রির অভিযোগে কাজলকে এক বছরের জেল ও দুই লাখ টাকা জরিমানা করেন। এই টাকা পরিশোধ না করলে অনাদায়ে আরো তিন মাসের কারাদণ্ড দেওয়া হয় তাঁকে। এ ছাড়া বাবুর্চি রুবেলকেও এক লাখ টাকা জরিমানা করে অনাদায়ে তিন মাসের জেল দেওয়া হয়। সাতজনকে আসামি করে রাতেই মতিঝিল থানায় নিয়মিত মামলা দায়ের করা হয়।  ঢাকা মহানগর পুলিশের অতিরিক্ত উপকমিশনার (জনসংযোগ) মাসুদুর রহমান জানান, ক্রিকেটারদের নিরাপত্তায় নিযুক্ত সদস্যরা গতকাল দুপুরে শেরাটন হোটেল  এলাকায় বসে খাবার খান। বিসিবির পক্ষ থেকে দুপুরে তাঁদের জন্য মোরগ পোলাও সরবরাহ করা হয়। ওই খাবার খেয়ে অনেকের বমি ও পাতলা পায়খানা হতে থাকে। অসুস্থদের পরে হাসপাতালে পাঠানো হয়।  রাজারবাগ পুলিশ হাসপাতালের মেডিক্যাল অফিসার ফাতেমা নার্গিস জানান, বিকেল থেকে রাত পর্যন্ত অসুস্থরা হাসপাতালের জরুরি বিভাগে আসতে থাকেন। তাঁদের সবাইকে স্যালাইন দেওয়া হয়েছে। রাজারবাগ কেন্দ্রীয় পুলিশ হাসপাতালের তত্ত্বাবধায়ক ড. এ কে এম নিজাম উদ্দীন জানান, নিরাপত্তাকর্মীরা খাবারের বিষক্রিয়ায় অসুস্থ হয়ে পড়েন। তবে কারো অবস্থা আশঙ্কাজনক নয়।  পুলিশ কর্মকর্তারা জানান, বাংলাদেশে অনুষ্ঠেয় বিশ্বকাপ ক্রিকেটের দুটি কোয়ার্টার ফাইনাল ম্যাচের চারটি দল এবং ভেন্যুর নিরাপত্তার জন্য আইনশৃঙ্খলা রক্ষাকারী বাহিনীর ১৭১ জন সদস্যকে মোতায়েন করা হয়। তাঁদের বেশির ভাগই খাবার খেয়ে অসুস্থ হয়ে পড়েছেন।  মতিঝিল থানার ভারপ্রাপ্ত কর্মকর্তা (ওসি) তোফাজ্জল হোসেন জানান, খাবার সরবরাহকারী প্রতিষ্ঠান ফ্রিঙ্মি্স্ বাংলাদেশের সাতজনকে এ ঘটনায় গ্রেপ্তার করা হয়েছে। খাবারের নমুনাও জব্দ করা হয়েছে।